|  |  |
| --- | --- |
|  |  |
| KORRALDUS | 20.02.2025 nr 13-5/25-19 |

Pärnu maakonna Arumetsa maardla
registrikande muutmine

Leca Eesti Osaühing esitas 29.01.2025 Eesti Geoloogiateenistusele Arumetsa II savikarjääri ploki 13 jääkvaru täpsustamise aruande „Arumetsa savimaardla Arumetsa II savikarjääri mäeeraldise jääkvaru ümberhindamise seletuskiri (varu seisuga 30.09.2023)“ (registreeritud dokumendihaldussüsteemis DELTA 29.01.2025 numbriga 13-2/25-155; edaspidi aruanne).

Jääkvaru arvutuse aluseks on mäetööde plaan seisuga 29.09.2023. a (OÜ J. Viru Markšeideribüroo, töö nr 23205), 2007. a uuringu andmed ja 2023. a ning 2024. a rajatud uuringupunktide andmed. Kuna katendi levik on väga muutlik väikesel vahemaal, siis katendi lamami sujuvamaks kontuurimiseks jäeti mudelist välja üksikud 2007. ja 2023. ning 2024. a uuringupunktid. Uuringupunktid, mille andmeid ei kasutatud, on toodud välja uuringupunktide kataloogis.

Maavara varu on arvutatud plokis 13, mis paikneb Pärnu maakonnas Häädemeeste vallas Arumetsa külas katastriüksustel Arumetsa savikarjäär 2 (tunnus 21302:002:0109).

Jääkvaru ümberhindamine Arumetsa II savikarjääri mäeeraldisel tehti Leca Eesti OÜ tellimisel, kes kaevandab keramsiidisavi keskkonnaloa KMIN-107 alusel. Mäeeraldis hõlmab endas Arumetsa savimaardla keramsiidisavi aktiivse tarbevaru plokki 13. Arumetsa II savikarjääri mäeeraldis on avatud ploki 13 aT loodeosas 9,35 ha pindalal. Seletuskirja koostas OÜ Inseneribüroo STEIGER.

Kaevandamise käigus on selgunud, et kasuliku kihi peal lasuva kattekihi (savialeuriit) paksus on tunduvalt suurem, kui seda kajastab 2007. a geoloogiline uuring, millega varu arvele võeti. 2007. a geoloogilise uuringu käigus ei koostatud eraldi mudelit katendi ega kasuliku keramsiidisavi mahu arvutamiseks, vaid maht arvutati puuraukudes avatud keskmise paksuse põhjal. Isegi kui 2007. a geoloogiline uuring tehti piisava detailsusega keramsiidisavi levikuala kontuurimiseks ja mahu arvutamiseks, siis väga muutliku katendi paksuse tõttu jäi uuringuvõrk ebapiisavaks katendi mahu arvutamiseks (Arumetsa II savikarjääri mäeeraldise keskkonnaloas ploki 13 aT algmaht 5614 tuh m³).

2023. ja 2024. a välitööde käigus kirjeldati karjääriseina, -astanguid, rajati mäeeraldisele 15 kaevandit ja 35 puurauku, et täpsustada katendi paksust. Neljas punktis fikseeriti katendi paksus karjääriseinas või astangul. Kaevealal on mets raadatud ning suures osas geoloogilise uuringuga määratud katendi osa eemaldatud. 2023. ja 2024. aastal rajatud uuringupunktid avasid mitmel pool, kus uuringu alusel peaks esinema pruun plastne keramsiidisavi, hoopis halli savialeuriidi, liiva- ja savikihte ehk maavarana mitte sobiva materjali, mida ei ole võimalik kasutada kergkruusa tootmiseks.

Kuna varasemalt oli katendi ja kasuliku maavara maht arvutatud aritmeetilise keskmise meetodil, loodi käesoleva töö käigus uus katendi ja kasuliku kihi lamami mudel, lisades mudelisse 2023. a ja 2024. a andmed. Uute mudelite alusel saab edaspidi pidada arvestust kaevandatud mahtude ja eemaldatud katendi osas ning mahuarvutused on kooskõlas konkreetses asukohas teostatavate tööde mahtudega. Ploki piiri pindalaliselt ja maavara kvaliteeti käesoleva töö tulemusena ei muudeta.

Ümberhindamiseks esitatud varuplokk hõlmab Arumetsa savimaardla keramsiidisavi aktiivse tarbevaru 13. plokki. Aruandes moodustatud varuplokk asub täielikult Leca Eesti Osaühingule antud kaevandamisloa nr KMIN-107 Arumetsa II savikarjääri mäeeraldise piires. Esitatud töös plokkide kasutusala ega lamamit ei muudetud.

Käesoleva töö käigus loodi ka 2007. a uuringuaegne katendi ja kasuliku kihi lamami mudel, kuid lisades mudelisse ka 2023. a ja 2024. a andmed. Arvutiprogrammi Bentley PowerCivil for Baltics V8i triangulatsiooni meetodiga arvutati katendi ja kasuliku kihi uuringuaegne maht plokis 13 aT pindalal 31,89 ha.

Katendi maht moodustatud mudeli põhjal on 504 tuh m³, mis on 148 tuh m³ võrra suurem kui 2007. a geoloogilise uuringuga määratud ja kasuliku kihi maht 5585 tuh m³, mis on 28 tuh m³ vähem kui 2007. a uuringuga määratud.

Vastavalt markšeiderimõõdistusele on Arumetsa II savikarjääri mäeeraldise piires (plokk 13 aT) perioodil 10.07.2017 - 29.09.2023. a kaevise maht kokku 250,9 tuh m³ sh: - plokist 13 aT keramsiidisavi kaevandatud kokku 152,2 tuh m³; - katendit eemaldatud kokku 98,7 tuh m³. Eesti geoloogiteenistuse andmetel on kaevandatud mahud kooskõlas maavarade registri andmetega.

Arvestades markšeiderimõõdistuses arvutatud kaevandatud mahtusid seisuga 29.09.2023 on ploki 13 aT jääkvaru 5585 – 152,2 = 5432,8 tuh m³ ja katendi maht 504 – 98,7 = 405,4 tuh m³.

Eelnevat arvestades on Eesti Geoloogiateenistusele esitatud jääkvaru arvutuse seletuskirjas tehtud ettepanek varu ümberhindamiseks Arumetsa savimaardla plokis 13 aT, muutes varu seisuga 30.09.2023. a (keramsiidisavi aktiivset tarbevaru 31,89 ha pindalal 5432,8 tuh m³).

Kaevandamine on jätkunud ka peale 30.09.2023. Aruande kohaselt on arvestades kaevandatud mahtusid vahemikus 30.09.2023 - 31.12.2024. a (102,2 tuh m³) seisuga 31.12.2024. a ploki 13 aT jääkvaru 5432,8 – 102,2 = 5330,6 tuh m³. Eesti geoloogiteenistuse andmetel on kaevandatud mahud kooskõlas maavarade registri andmetega ning käesolev kanne tehakse eeltoodud arvutusest tulenevalt 31.12.2024 seisuga.

Eesti Geoloogiateenistus on aruande läbi vaadanud ning nõustub muutma aruande alusel maavarade registri kandeid.

Maapõueseaduse § 21 lõigete 1 ja 2, § 23 lõigete 2, 6 ja 7 ja § 42 lõike 3 punkti 7, määrus nr 52 § 45 lõike 2, keskkonnaministri 08.06.2022 määruse nr 25 „Maavarade registri asutamine ja andmekogu pidamise põhimäärus“ §-de 3 ja 7 ning § 9 lõike 1 punkti 1, kliimaministri 14.12.2024 käskkirja nr 1-2/24/507 „Volitus Eesti Geoloogiateenistusele maapõue seisundit ja kasutamist mõjutavaks tegevuseks loa andmiseks ja planeeringute kooskõlastamiseks“ ning majandus- ja taristuministri 10.03.2022 käskkirja nr 46 „Eesti Geoloogiateenistuse põhimäärus“ § 9 ja § 11 lg 7 alusel:

1. Otsustan muuta OÜ Inseneribüroo STEIGER koostatud aruande alusel seisuga 31.12.2024 maavarade registris Arumetsa savimaardla registrikannet ja kinnitada aruandes esitatud piirides varu järgmiselt:

1.1. keramsiidisavi aktiivset tarbevaru pindalal 31,89 ha - 5330,6 tuh m³ (aruandes plokk 13)

2. Viia registrisse (registrikaart nr 67) kande muudatus vastavalt korralduse punktile 1.

3. Korraldus teha teatavaks Leca Eesti Osaühingule, OÜ-le Inseneribüroo STEIGER, Keskkonnaametile, Pärnu linnavalitsusele.

Korralduse peale on võimalik esitada vaie Eesti Geoloogiateenistusele haldusmenetluse seaduses sätestatud tähtajal, tingimustel ja korras või kaebus halduskohtusse halduskohtumenetluse seadustikus sätestatud tähtajal, tingimustel ja korras.

Lugupidamisega

(allkirjastatud digitaalselt)

Sirli Sipp Kulli

direktor

Mihkel Annusver

Maavarade registri osakonna spetsialist

5331 7112 Mihkel.Annusver@egt.ee